በድሬዳዋ ከተማ መስተዳድር 202 ሺ ችግኞች ተተከሉ
አዲስ አበባ፡- በድሬዳዋ ከተማ መስተዳድር በ2012 ዓ.ም የአረንጓዴ አሻራ የችግኝ ተከላ ፕሮግራም መጀመር ማብሰሪያ ቀን 202 ሺ ችግኞች መተከላቸው ተገለጸ። በዚህ ዓመት 1 ነጥብ 5 ሚሊዮን ችግኞችን ለመትከል ዝግጅት መጠናቀቁንም አስታወቀ።
የድሬዳዋ ከተማ መስተዳድር የግብርና ውሃ፤ ማዕድንና ኢነርጂ ቢሮ ኃላፊ አቶ ኢብራሂም የሱፍ ለአዲስ ዘመን ጋዜጣ በተለይ እንደገለጹት፤ በሀገር አቀፍ የችግኝ ተከላ ፕሮግራም መጀመር ማብሰሪያ ቀን 202 ሺ ችግኞች ተተክለዋል። 
በዘንድሮ ዓመት በገጠር ሆነ በከተማ ለመትከል ከተዘጋጁት የችግኝ ዝርያዎች ውስጥ 1ነጥብ 2 ሚሊዮን የደንና የጥላ ዛፍ ዝርያዎች፤ 300 ሺ ለተለያዩ ዘርፈ ብዙ አገልግሎትና ለምግብነት የሚውሉ ዛፎችን ያካተተ ጥምር ደን መሆናቸውን ኃላፊው ገልጸዋል። 
የችግኝ ተከላ ሥራ በአግባቡ ለማከናወን የሚያስችሉ የተለያዩ ኮሚቴዎች በመቋቋም የዝግጅት ሥራ የተሰራ መሆኑን አስታውሰው፣ የአረንጓዴ አሻራ የችግኝ ተከላ መርሀ ግብር የመስተዳድሩ ከፍተኛ አመራሮች፤ የሃይማኖት አባቶች፤ መከላከያ ሠራዊት አባላት፤ የአካባቢ ፖሊስ አባላትና ሌሎችም የኅብረተሰብ ክፍሎች በተገኙበት የኮቪድ 19 ወረርሽኝ በመከላከል ኅብረተሰቡ ርቀቱን ጠብቆ ተከላው መጀመሩን አስታውቀዋል፡፡ 
እንደ አቶ ኢብራሂም ገለጻ፤ የመትከያ ቦታዎች በጂፒኤስ ቴክኖሎጂ በመጠቀም የተመረጡ መሆኑን አመልክተው፣ ችግኞቹ የሚተከሉበት ቦታዎች ከእንስሳት ንክኪ፤ ለእንክብካቤ ሆነ ለጥበቃም አመቺ በሆኑ ቦታዎች ላይ መሆኑን አመልክተዋል፡፡
እስካሁን ችግኝ ከማፍላት ጀምሮ ጉዳጓድ እስከማዘጋጀት ሰፊ ዝግጅት የተደረገ መሆኑን ጠቁመው፣ ለችግኝ ተከላው 960 ሺህ ሄክታር መሬት የተዘጋጀ መሆኑን ገልጸዋል። የችግኝ ተከላው የዝናቡ ሁኔታ እየታየ ከአንድ ወር በኋላ ተከላው እንደሚካሄድ አመልክተዋል። 
በ2011 ከተተከሉት ችግኞች ውስጥ 79 በመቶ መጽደቃቸውን የገለጹት ኃላፊው፤ የተቀሩት ያልጸደቁበት ምክንያት አምና የተከላ ዝግጅት ወቅት ክፍተት ስለነበረ እንደሆም አመልክተዋል፡፡ በወቅቱም የሕዝብ ንቅናቄ ከሚጠበቀው በላይ በመሆኑ የችግኝ እጥረት እንደነበረም አስታውሰዋል። 
ባለፈው ዓመት የነበሩ ውስንነቶች በመቅረፍ፤ ዘንድሮ የሚተከሉ ችግኞች ከአምና የተሻለ እንዲጽድቁ የሚያስችል ዝግጅት መደረጉን አመልክተዋል። 
እንደ ኃላፊው ማብራሪያ፤ የችግኝ ተከላው ሲካሄድ ሕዝብ ለኮሮና ቫይረስ ተጋላጭ እንዳይሆን ጥንቃቄ በማድረግ፤ ርቀቱን ጠብቆ ችግኝ ለመትከል እንዲችል ግንዛቤ መሰጠቱን አመልክተው፣ መትከል ብቻ ሳይሆን ከተከላው በኋላ እንዴት መንከባከብ እንደሚገባም ለማህበረሰቡ ግንዛቤ መሰጠቱን ገልጸዋል። 
ከኮቪድ 19 ጋር ተያይዞ የትኩረት አቅጣጫ የሆነው የከተማ ግብርና ላይ እየተሰራ መሆኑን የሚገልጹት ኃላፊው፣ የአትክልትና ፍራፍሬ እንዲሁም እንስሳት ማደለብና የወተት ምርቶች ላይ እየተሰራ መሆኑን ጠቁመዋል። ለተከላው ሁለት ዓይነት ጥቅም ያላቸው ለምግብነት የሚያገለግሉና የአየርንብረት ለውጥ ለመቆጣጠር የሚያስችሉ ችግኞች እንደተዘጋጁ አመልክተዋል፡፡ 
ከአየር ንብረት መዛባቱ ጋር በተያያዘ ድሬዳዋ እንደሚታወቀው በጣም ሞቃታማ አካባቢ በመሆኗ፤ ዛፍ መትከል ለድሬዳዋ ሕዝብ ምን እንደሆነ በሚገባ እናውቃለን፣ ከዚህ የተነሳም ሁሉም የማህበረሰብ ክፍል ከኮሮና ቫይረስ ወረርሽን እራሱን በመከላከል ከቤተሰቡ ጋር በመሆን ችግኞችን በአቅራቢያው እንዲተክል ጥሪ አቅርበዋል፡፡
አዲስ ዘመን ሰኔ 8/2012ወርቅነሽ ደምሰው